CELEX: 32016D0775
Language: el
Date: 2016-05-18 00:00:00
Title: Εκτελεστική απόφαση (ΕΕ) 2016/775 της Επιτροπής, της 18ης Μαΐου 2016, σχετικά με τον συντελεστή σύγκρισης που θα χρησιμοποιηθεί για τη δωρεάν κατανομή δικαιωμάτων εκπομπών αερίων θερμοκηπίου σε φορείς εκμετάλλευσης αεροσκαφών βάσει του άρθρου 3στ παράγραφος 5 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

19.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 128/10
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/775 ΤΗΣ ΕΠΙΤΡΟΠΉΣ
   της 18ης Μαΐου 2016
   σχετικά με τον συντελεστή σύγκρισης που θα χρησιμοποιηθεί για τη δωρεάν κατανομή δικαιωμάτων εκπομπών αερίων θερμοκηπίου σε φορείς εκμετάλλευσης αεροσκαφών βάσει του άρθρου 3στ παράγραφος 5 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 3στ παράγραφος 5,
   Εκτιμώντας τα ακόλουθα:
   
               (1)
            
            
               Το άρθρο 3στ της οδηγίας 2003/87/ΕΚ θεσπίζει ένα ειδικό αποθεματικό για τα δικαιώματα που θα διατεθούν σε ορισμένους φορείς εκμετάλλευσης αεροσκαφών.
            
         
               (2)
            
            
               Πρόσθετο ειδικό αποθεματικό έχει θεσπιστεί σύμφωνα με το άρθρο 5 της εκτελεστικής απόφασης 2014/389/ΕΕ της Επιτροπής (2), λαμβάνοντας υπόψη την προσχώρηση της Κροατίας στην Ένωση.
            
         
               (3)
            
            
               Ο συντελεστής σύγκρισης που θα χρησιμοποιηθεί για τη δωρεάν κατανομή δικαιωμάτων στους φορείς εκμετάλλευσης αεροσκαφών των οποίων οι αιτήσεις υποβλήθηκαν στην Επιτροπή σύμφωνα με το άρθρο 3στ παράγραφος 4 της οδηγία 2003/87/ΕΚ έως τις 30 Ιουνίου 2016 θα πρέπει να καθοριστεί τόσο για το ειδικό αποθεματικό που προβλέπεται στο άρθρο 3στ της οδηγίας 2003/87/ΕΚ όσο και για το ειδικό αποθεματικό που δημιουργήθηκε σύμφωνα με το άρθρο 5 της εκτελεστικής απόφασης 2014/389/ΕΕ.
            
         
               (4)
            
            
               Σε αμφότερες τις περιπτώσεις, ο υπολογισμός του συντελεστή σύγκρισης με βάση τις υποβληθείσες αιτήσεις οδήγησε σε ετήσια κατανομή ανά τονοχιλιόμετρο μεγαλύτερη από την ετήσια κατανομή ανά τονοχιλιόμετρο που παρέχεται σε φορείς εκμετάλλευσης αεροσκαφών δυνάμει του άρθρου 3ε παράγραφος 4 της οδηγίας 2003/87/ΕΚ. Ο συντελεστής σύγκρισης σύμφωνα με το άρθρο 3ε παράγραφος 3 στοιχείο ε) της οδηγίας 2003/87/ΕΚ, όπως ορίζεται στην απόφαση 2011/638/ΕΕ της Επιτροπής (3), ισχύει και για το πρόσθετο ειδικό αποθεματικό που έχει συσταθεί σύμφωνα με το άρθρο 5 της εκτελεστικής απόφασης 2014/389/ΕΕ, λαμβάνοντας υπόψη την προσχώρηση της Κροατίας στην Ένωση σύμφωνα με το παράρτημα V σημείο 10 I) 1) α) ix) της πράξης προσχώρησης της Κροατίας.
            
         
               (5)
            
            
               Σύμφωνα με το άρθρο 3στ παράγραφος 6 της οδηγίας 2003/87/ΕΚ, ο συντελεστής σύγκρισης που θα χρησιμοποιηθεί για τη δωρεάν κατανομή δικαιωμάτων εκπομπών θερμοκηπίου σε φορείς εκμετάλλευσης αεροσκαφών βάσει του άρθρο 3στ, παράγραφος 5 της οδηγίας 2003/87/ΕΚ πρέπει να είναι ο ίδιος με εκείνον που χρησιμοποιείται για τη δωρεάν κατανομή βάσει του άρθρου 3ε παράγραφος 4 και η οποία έχει συσταθεί με την απόφαση 2011/638/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Ο συντελεστής σύγκρισης που θα χρησιμοποιηθεί για τη δωρεάν κατανομή δικαιωμάτων σε φορείς εκμετάλλευσης αεροσκαφών βάσει του άρθρου 3στ της οδηγίας 2003/87/ΕΚ για την περίοδο από την 1η Ιανουαρίου 2013 έως τις 31 Δεκεμβρίου 2020 είναι 0,000642186914222035 δικαιώματα ανά τονοχιλιόμετρο ετησίως.
   2.   Ο συντελεστής σύγκρισης που θα χρησιμοποιηθεί για τη δωρεάν κατανομή δικαιωμάτων σε φορείς εκμετάλλευσης αεροσκαφών βάσει του άρθρου 3στ της οδηγίας 2003/87/ΕΚ για τους σκοπούς του άρθρου 5 της εκτελεστικής απόφασης 2014/389/ΕΕ για την περίοδο από την 1η Ιανουαρίου 2014 έως τις 31 Δεκεμβρίου 2020 είναι 0,000642186914222035 δικαιώματα ανά τονοχιλιόμετρο ετησίως.
   Άρθρο 2
   Οι υπολογισμοί σχετικά με τον αριθμό των δικαιωμάτων που θα κατανεμηθούν με βάση τους συντελεστές σύγκρισης του άρθρου 1 στρογγυλεύεται προς τα κάτω στο πλησιέστερο δικαίωμα.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 18 Μαΐου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 275 της 25.10.2003, σ. 32.
   
      (2)  Εκτελεστική απόφαση 2014/389/ΕΕ της Επιτροπής, της 23ης Ιουνίου 2014, για τις πρόσθετες ιστορικές εκπομπές των αεροπορικών μεταφορών και τα πρόσθετα δικαιώματα των αεροπορικών μεταφορών για τη λήψη υπόψη της προσχώρησης της Κροατίας στην Ευρωπαϊκή Ένωση (ΕΕ L 183 της 24.6.2014, σ. 135).
   
      (3)  Απόφαση 2011/638/ΕΕ της Επιτροπής, της 26ης Σεπτεμβρίου 2011, σχετικά με τους συντελεστές σύγκρισης για τη δωρεάν κατανομή δικαιωμάτων εκπομπών αερίων θερμοκηπίου σε φορείς εκμετάλλευσης αεροσκαφών βάσει του άρθρου 3ε της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 252 της 28.9.2011, σ. 20).